Ontwikkeling gaan menige help | Netwerk24
Ontwikkeling gaan menige help
Deur Murphy Roberts 25 Februarie 2020 06:03
Kevin Momberg, 'n voormalige raadslid in die oorgangsraad van die eens Blaauwberg-munisipaliteit en Atlantis-sakekamer voorsitter, Michael Marote, kyk na die plek waar die eerste huise gebou gaan word.Foto: Murphy Roberts
Die beplanning om 'n plaas langs Silwerstroomstrand in 'n kusdorp te ontwikkel, is besig om momentum te kry.
Kevin Momberg, 'n voor­ma­lige raadslid in die oorgangs­raad van die eens Blaauwberg-munisipaliteit, het aan Weskus Nuus bevestig die eienaars van die plaas Spring­fontein, is besig om met al die rolspelers te ver­gader oor hul planne.
Die plaas van sowat 1 200 hek­taar is geleë tussen Silwer­stroomstrand en grens aan die Koeberg-kragstasie.
Deel van die Springfontein-ontwikkeling behels gemengde behuising, 'n hotel, winkel­sen­trum, restaurante en al die nodige geriewe wat die ontwik­keling 'n topklas-trekpleister sal maak.
Dié omgewing is 'n natuur­bewaringsgebied en dus word gereelde gesprekke tussen die eienaars en die Stad Kaapstad gevoer om 'n balans te kry vir die natuurbewaring en ekono­miese ontwikkeling.
Momberg voer ook aan dat die ontwikkeling 'n groot eko­no­miese hupstoot sal wees vir die gebied veral Atlantis, Mamre, Witsand en Pella.
"Die Springfontein-ontwik­keling kan baie van ons mense se lewens verander en die so­siale probleme aanspreek," meen Momberg, en voeg by "die Stad is besig om die be­staande distriksplan vir Atlan­tis te hersien – wat 'n stap in die regte rigting is, want dit bepaal eintlik die ekonomiese ontwikkeling vir die gebied."
Volgens Momberg het die eienaars onderneem om die plaaslike gemeenskap te betrek by die ontwikkeling en werksgeleenthede.
Die Atlantis-sakekamer is geïdentifiseer om 'n databasis op te stel van alle beskikbare arbeid en dienste in die gebied wat die eienaars kan gebruik om geleenthede te bied.
Volgens Michael Marote, voorsitter van die Atlantis-sakekamer gaan hulle opheffingsprojekte identifiseer en voorlê vir finansiering uit die opbrengs van die ontwikkeling vir omliggende gebiede.
"Ons is opgewonde oor dié projek wat met beide hande deur die gemeenskap aangegryp moet word," het Marote gesê.